Évariste Kimba

Évariste Kimba Mutombo (Nsaka, Bukama lurraldea, Katanga, Kongo Belgikarra, 1926ko uztailaren 16a – Léopoldville, 1966ko ekainaren 2a) kongoar kazetari eta politikaria izan zen. Kongoko Errepublika Demokratikoko lehen ministroa izan zen 1965eko urritik azarora.

Ikasketak amaitu ondoren Essor du Congo egunkari kontserbadoreko kazetari eta gero editore burua. 1957an Katangako Tribu Elkarteen Konfederazioa alderdiaren sortzaileetako bat izan zen. Kongoren independentziaren ondoren, 1960ko ekainaren 30ean, Moïse Tshombek Katangaren sezesioa deklaratu zuen, eta Kimba estatu sezesionistako Kanpo Arazoetako ministro izendatu zuten. 1963an Katangaren sezesioa amaitu zen eta Kimbak karguak bete zituen Kongoko Hego Katanga probintzia berrian.

Katangako Baluben Elkarte Nagusia alderdiaren sorreran parte hartu zuen eta 1965eko urrian Joseph Kasa-Vubu presidenteak Kongoko lehen ministro izendatu zuen. Kimbak batasun nazionaleko gobernua osatu zuen eta Afrikako herrialdeekin harreman onak berrezartzen saiatu zen, baina ez zuen parlamentuaren onespena lortu. 1965eko azaroan, Mobutu Sese Sekok presidentea eta lehen ministroa agintetik bota zituen estatu-kolpe baten bidez.

1966an, Mobutuk Kimba estatu-kolpe bat prestatzen ari zela salatu zuen, eta traizioagatik exekutatzea agindu zuen.

Kategoria:Kongoko Errepublika Demokratikoko politikariak
Kategoria:Exekutatutako politikariak